3.

a III. melléklet a következőképpen módosul: a) az ORO.FC.100 pont a következőképpen módosul: i. a szöveg a következő f) ponttal egészül ki: „f) Helikopter üzemben tartására vonatkozó egyedi előírások Ha a helikoptert két pilótából álló személyzet üzemelteti, minden pilótának: 1. rendelkeznie kell az 1178/2011/EU rendelet szerinti repülőszemélyzeti együttműködést (MCC) megkövetelő üzemeltetésére vonatkozó tanfolyam kielégítő elvégzését igazoló bizonyítvánnyal; vagy 2. rendelkeznie kell legalább 500 óra többpilótás műveletek keretében pilótaként teljesített repülési idővel.”; ii. a d) pont helyébe a következő szöveg lép: „d) A hajózó személyzet tagját repülés közben a kormányszerveknél csak a hajózó személyzet egy másik megfelelően képzett tagja válthatja fel.”; b) az ORO.FC.105 pont helyébe a következő szöveg lép: „ORO.FC.105 Parancsnokpilóta/parancsnok kijelölése a) Az (EU) 2018/1139 rendelet V. mellékletének 8.6. pontja értelmében az üzemben tartó parancsnokpilótának, vagy – kereskedelmi célú légi szállítási műveletek esetében – parancsnoknak jelöli ki a hajózószemélyzet egyik, az 1178/2011/EU rendelet I. melléklete (FCL rész) szerint parancsnokpilóta minősítéssel rendelkező tagját. b) Az üzemben tartó csak akkor jelölheti ki a hajózó személyzet egy tagját parancsnokpilótának/parancsnoknak, ha az alábbi feltételek mindegyike teljesül: 1. a hajózó személyzet tagja rendelkezik az üzembentartási kézikönyvben meghatározott minimális tapasztalattal; 2. a hajózó személyzet tagja megfelelő ismeretekkel rendelkezik a repülési útvonalról vagy a berepülendő területekről, valamint a használandó eljárásokról, létesítményekről és repülőterekről, beleértve a kitérő repülőtereket is; 3. repülőszemélyzeti együttműködést megkövetelő üzemeltetés esetén, ha a hajózó személyzet tagját másodpilótából parancsnokpilótává/parancsnokká minősítik át, a hajózó személyzet szóban forgó tagja teljesítette az üzemben tartó parancsnoki tanfolyamát. c) A repülőgépekkel és helikopterekkel végrehajtott kereskedelmi célú műveletek esetében a parancsnokpilóta/parancsnok vagy a művelet elvégzésére kijelölhető pilóta részére előzetes ismertető képzést kell tartani a teljesítendő útvonalról vagy átrepülendő területről, valamint a használni kívánt repülőterekről, létesítményekről és eljárásokról, és az ismeretek naprakészen tartásáról a következő módon kell gondoskodni: 1. a repülőtéri ismereteket úgy kell naprakészen tartani, hogy 12 naptári hónapon belül legalább egyszer légi járművet kell üzemeltetni az adott repülőtéren; 2. az útvonallal vagy területtel kapcsolatos ismereteket úgy kell naprakészen tartani, hogy 36 hónapon belül legalább egyszer légi járművet kell üzemeltetni az adott útvonalon vagy területen. Emellett, ha a 36 hónapos időszakon belül 12 hónapig nem kerül sor légi jármű üzemeltetésére az adott útvonalon vagy területen, az útvonallal vagy területtel kapcsolatos ismeretfrissítő képzésen kell részt venni. d) A c) pont ellenére, a »B« és »C« teljesítményosztályba tartozó repülőgépekkel és helikopterekkel nappal VFR szerint végzett repülések esetén az útvonalra és a repülőterekre vonatkozó ismertető képzés helyettesíthető területismereti képzéssel.”; c) az ORO.FC.125 pont helyébe a következő szöveg lép: „ORO.FC.125 Különbözeti képzés, ismertető képzés, berendezésekkel és eljárásokkal kapcsolatos képzés a) A hajózó személyzet tagjainak az 1178/2011/EU rendelet I. melléklete (FCL rész) előírásai szerint el kell végezniük a különbözeti képzést vagy az ismertető képzést. b) A hajózó személyzet tagjainak el kell végezniük a berendezésekkel és eljárásokkal kapcsolatos képzést, ha a berendezések vagy az eljárások megváltoztatása miatt további ismereteket válnak szükségessé az aktuálisan üzemeltetett típusokról vagy változatokról. c) Az üzembentartási kézikönyvben meg kell határozni, hogy az említett különbözeti képzést, ismertető képzést vagy a berendezésekre és eljárásokra vonatkozó képzést mikor kell elvégezni.”; d) az ORO.FC.130. a) pont helyébe a következő szöveg lép: „a) A hajózó személyzet minden tagjának évente szinten tartó repülési és földi képzésen kell részt vennie azon légi jármű típusára vagy változatára, valamint a kapcsolódó berendezésekre vonatkozóan, amelyen szolgálatot teljesít, beleértve a légi jármű fedélzetén lévő összes vészhelyzeti és biztonsági berendezés helyére és használatára vonatkozó képzést.”; e) az ORO.FC.140 pont helyébe a következő szöveg lép: „ORO.FC.140 Repülés több típuson vagy változaton a) A több légijármű-típuson vagy -változaton is szolgáló hajózó személyzetnek minden egyes légijármű-típus vagy -változat kapcsán teljesítenie kell az ezen alrészben előírt követelményeket, hacsak az érintett légijármű-típusokra vagy -változatokra vonatkozóan a 748/2012/EU rendeletnek megfelelően összeállított üzemeltetési alkalmassági adatok kötelező része lehetővé nem teszi bizonyos képzési, ellenőrzési és közelmúltbeli tapasztalatok beszámítását. b) Az üzemben tartó csoportokba rendezheti az egy hajtóműves helikoptertípusokat. Az egyik típuson végzett ellenőrző jártassági vizsga a csoporton belüli összes többi típusra érvényes, ha az alábbi feltételek közül mindkettő teljesül: 1. a csoportba csak VFR szerint üzemeltetett, egy hajtóműves, gázturbinás helikopterek, vagy csak VFR szerint üzemeltetett, egy hajtóműves, dugattyús helikopterek tartoznak; 2. a CAT-műveletek esetében egy hároméves cikluson belül típusonként legalább két ellenőrző jártassági vizsgát kell végezni. c) Egyedi légi szállítási műveletek esetében a légi járművön/FSTD-n végrehajtott képzés és az ellenőrző jártassági vizsga azon elemei, amelyek relevánsak az egyedi feladat szempontjából, és amelyek nem kapcsolódnak az adott típushoz vagy típuscsoporthoz, az üzemben tartó által végzett kockázatértékelés alapján beszámíthatók a többi csoportra vagy típusra vonatkozó vizsgába. d) Egynél több, kellően hasonló műveletekhez használt helikoptertípuson vagy -változaton végzett repülés esetén, ha az útvonal-ellenőrző vizsgákat az említett típusokon vagy változatokon váltakozva végzik, akkor minden elvégzett útvonal-ellenőrző vizsga megújítja az útvonal-ellenőrző vizsga érvényességét a többi helikoptertípus vagy -változat tekintetében is. e) Az üzembentartási kézikönyvben meg kell határozni a megfelelő eljárásokat és minden műveleti korlátozást a több típuson vagy változaton végzett repülésekre vonatkozóan.” f) az ORO.FC.145 pont a következőképpen módosul: i. a c) és d) pont helyébe a következő szöveg lép: „c) A CAT-műveletek esetében a képzésből és ellenőrző vizsgából álló programokat, beleértve a tanterveket, valamint a program végrehajtására szolgáló eszközök, például az egyedi repülésszimulációs oktatóeszközök (FSTD) és más képzési megoldások használatát az illetékes hatóságnak jóvá kell hagynia. d) Az ezen alrész követelményeinek teljesítéséhez használt FSTD-t az 1178/2011/EU rendeletnek megfelelően kell minősíteni, és annak az üzemben tartó által használt légi jármű másának kell lennie. Az FSTD és a légi jármű közötti eltéréseket – amennyiben vannak ilyenek – az eligazítás vagy a képzés során ismertetni kell.”; ii. a bekezdés a következő f) és g) ponttal egészül ki: „f) Az üzemben tartónak figyelemmel kell kísérnie minden egyes szinten tartó képzés és vizsga érvényességét. g) Az ebben az alrészben előírt érvényességi időszakokat annak a hónapnak a végétől kell számítani, amelyben teljesítették a közelmúltbeli tapasztalatokra vonatkozó, a képzési és a vizsgakövetelményeket.”; g) az ORO.FC.146 pont a következőképpen módosul: i. a b) pont helyébe a következő szöveg lép: „b) Repülőgépes vagy repülőgép-szimulátoros képzés, ellenőrző vizsga és értékelés esetében a képzést nyújtó és az ellenőrző vizsgáztatást vagy az értékelést végző személynek az 1178/2011/EU rendelet I. melléklete (FCL rész) szerinti képesítéssel kell rendelkeznie. Ezen túlmenően az egyedi légi szállítási műveletek tekintetében képzést és az ellenőrző vizsgáztatást végző személynek megfelelő képesítéssel kell rendelkeznie az adott műveletre vonatkozóan.”; ii. a d) pont helyébe a következő szöveg lép: „d) A b) pont ellenére, az útvonalrepülési kompetencia értékelését végezheti egy, az EBT-koncepciók és a kompetenciaértékelés terén szabványosítási programot végzett üzemben tartó által kinevezett, megfelelően képzett parancsnok (az útvonalrepülés értékelője).”; iii. a szöveg a következő e), f), g) és h) ponttal egészül ki: „e) A b) pont ellenére, a légi járművön/FSTD-n végrehajtott képzést és az ellenőrző jártassági vizsgát az FI/TRI/SFI tanúsítással rendelkező és az üzemben tartó által az alábbi műveletek bármelyikére kijelölt, megfelelően képzett parancsnok is lebonyolíthatja: 1. az ORO.FC.005 b) 2. pontban meghatározott kritériumoknak megfelelő helikopterekkel végzett CAT-műveletek; 2. nappal, látható tereptárgyak alapján történő tájékozódással repült útvonalakon, hajtóművel rendelkező komplex légi járműnek nem minősülő helikopterekkel végzett CAT-műveletek; 3. az ORO.FC.005 b) 1. pontban meghatározott kritériumoknak meg nem felelő, »B« teljesítményosztályú repülőgépekkel végzett CAT-műveletek. f) A b) pont ellenére, a légi járművön/FSTD-n végrehajtott képzést és a szükséges ismeretek meglétének ellenőrzését, illetőleg az ellenőrző jártassági vizsgát az üzemben tartó által az alábbi műveletek bármelyikére kijelölt, megfelelően képzett parancsnokpilóta/parancsnok is lebonyolíthatja: 1. egyedi légi szállítási műveletek; 2. az ORO.FC.005 b) 2. pontban meghatározott kritériumoknak megfelelő repülőgépekkel végzett CAT-műveletek. g) A b) pont ellenére, az útvonal-ellenőrző vizsgát az üzemben tartó által kijelölt, megfelelően képzett parancsnok is lebonyolíthatja. h) Az üzemben tartónak tájékoztatnia kell az illetékes hatóságot az e)–g) pont szerint kijelölt személyekről.”; h) az ORO.FC.200 d) pont helyébe a következő szöveg lép: „d) Helikopter üzemben tartására vonatkozó egyedi előírások A 19-et meghaladó maximális utasülésszám-konfigurációjú (MOPSC) helikopterek és a 9-et meghaladó maximális utasülésszám-konfigurációjú helikopterek IFR szerinti repülése esetén a hajózó személyzetnek legalább két pilótából kell állnia.”; i) az ORO.FC.202 pont a következőképpen módosul: i. a bevezető szövegrész helyébe a következő szöveg lép: „Annak érdekében, hogy az IFR szerinti vagy éjjeli repülést minimális létszámú, egy pilótából álló hajózó személyzettel is végre lehessen hajtani, az alábbi feltételeknek kell megfelelni:”; ii. a b) pont helyébe a következő szöveg lép: „b) SZÁNDÉKOSAN ÜRESEN HAGYVA”; j) az ORO.FC.220 pont a következőképpen módosul: i. a b) pont helyébe a következő szöveg lép: „b) Az üzemben tartó átképző tanfolyamának megkezdését követően a hajózó személyzet tagja a tanfolyam vége vagy megszüntetése előtt nem osztható be másik légijárműtípuson vagy -osztályon történő repülésre. A hajózó személyzetnek a kizárólag »B« teljesítményosztályú repülőgépeken szolgáló tagja a működés fenntartásához szükséges mértékben az átképzés ideje alatt is beosztható más »B« teljesítményosztályú repülőgépekkel teljesített repülésekre. A hajózó személyzet tagjai az egy hajtóműves helikopteren végzett, az üzemben tartó által biztosított átképző tanfolyam alatt beoszthatók egy hajtóműves helikopteren végzett repülésekre, feltéve, hogy ez nincs hatással a képzésre.”; ii. a szöveg a következő f) ponttal egészül ki: „f) Ha az üzemi körülmények – például új üzembentartási engedély igénylése vagy a flotta új légijármű-típussal vagy -osztállyal való bővítése – nem teszik lehetővé, hogy az üzemben tartó teljesítse a d) pontban meghatározott követelményeket, az üzemben tartó kidolgozhat egy egyedi átképzési tanfolyamot korlátozott számú pilóta számára.”; k) az ORO.FC.230 pont helyébe a következő szöveg lép: „ORO.FC.230 Szinten tartó képzés és ellenőrző vizsga a) A hajózó személyzet minden tagjának szinten tartó képzésen kell részt vennie és ellenőrző vizsgát kell tennie azon légijárműtípusra vagy -változatra, valamint a kapcsolódó berendezésekre vonatkozóan, amelyen szolgálatot teljesít. b) Ellenőrző jártassági vizsga 1. A normál személyzet tagjaként a hajózószemélyzet minden egyes tagjának ellenőrző jártassági vizsgán kell részt vennie. 2. Amennyiben a hajózószemélyzet tagjának IFR szerint kell repülnie, az ellenőrző jártassági vizsgát külső vizuális referenciapont nélkül kell végrehajtani. 3. Az ellenőrző jártassági vizsga érvényességi időszaka 6 naptári hónap. »B« teljesítményosztályú repülőgépekkel nappal, VFR szerint, 8 egymást követő hónapnál nem hosszabb időszakokban végzett repülések esetén elegendő egy jártassági vizsga. A jártassági vizsgát a CAT-műveletek megkezdése előtt kell elvégezni. c) Útvonal-ellenőrző vizsga A hajózószemélyzet minden tagjának útvonal-ellenőrző vizsgát kell tennie a légi járművön. Az útvonal-ellenőrző vizsga érvényességi ideje 12 naptári hónap. d) Vészhelyzeti és biztonsági berendezések kezelésével kapcsolatos képzés és ellenőrző vizsga A hajózó személyzet minden tagjának teljesítenie kell a légi jármű fedélzetén lévő összes vészhelyzeti és biztonsági berendezés helyére és használatára vonatkozó szinten tartó képzést és ellenőrző vizsgát. A vészhelyzeti és biztonsági berendezésekre vonatkozó képzés és ellenőrző vizsga érvényességi ideje 12 naptári hónap. e) Személyzeti erőforrás-gazdálkodás (CRM) tanfolyam 1. A szinten tartó képzés valamennyi megfelelő szakaszába be kell illeszteni a CRM elemeit. 2. A hajózószemélyzet valamennyi tagjának el kell végeznie az egyedi, moduláris felépítésű CRM-tanfolyamot. A CRM-tanfolyam valamennyi fontosabb tárgykörére ki kell térni, és a moduláris felépítésű tanfolyam egyes részeit ismétlődő hároméves időszakokban a lehető legegyenletesebben kell elosztani. f) A hajózószemélyzet minden egyes tagjának legalább 12 naptári hónaponként egyszer földi oktatáson, valamint repülésszimulációs oktatóeszközön vagy légi járművön, vagy ezek kombinációjával végrehajtott repülésoktatáson kell részt vennie.”; l) az ORO.FC.235 pont helyébe a következő szöveg lép: „ORO.FC.235 Bármely pilótaülésben történő munkavégzésre jogosító pilótaképesítés – repülőgépek a) Azoknak a repülőgép-parancsnokoknak, akiknek a feladatai megkövetelik a pilótaülésben való repülést és a másodpilóta feladatainak ellátását, vagy képzési vagy ellenőrzési feladatok elvégzésével megbízott parancsnokoknak kiegészítő képzésen kell részt venniük és ellenőrző vizsgát kell tenniük annak érdekében, hogy képesek legyenek bármelyik ülésről elvégezni a normál működés, rendellenes működés és vészhelyzetek esetén alkalmazott, megfelelő eljárásokat. Az erre vonatkozó képzést és ellenőrző vizsgát az üzembentartási kézikönyvben kell meghatározni. Az ellenőrző vizsga az ORO.FC.230 b) pontban előírt ellenőrző jártassági vizsgával vagy az ORO.FC.231 pontban előírt EBT programmal együtt is elvégezhető. b) A kiegészítő képzésnek és az ellenőrző vizsgának legalább az alábbiakat kell tartalmaznia: 1. egy hajtómű meghibásodása felszállás közben; 2. megközelítés és átstartolás egy üzemképtelen hajtóművel; valamint 3. leszállás egy üzemképtelen hajtóművel. c) A képzés és az ellenőrző vizsga érvényességének időtartama 12 naptári hónap. Jóváhagyott EBT-programmal rendelkező üzemben tartók esetében az érvényességet az ORO.FC.232 pont szerinti értékelés és képzési tárgyköröknek megfelelően kell meghatározni. d) A másodpilóta-ülésben való repülés esetén a parancsnoki ülésben való repülés tekintetében az ORO.FC.230 pont által előírt ellenőrző vizsgáknak vagy az ORO.FC.231 pont által előírt értékelésnek és képzésnek is érvényeseknek és naprakészeknek kell lenniük. e) A parancsnokot váltó pilótának az ORO.FC.230 b) pontban előírt ellenőrző jártassági vizsga vagy az ORO.FC.231 pont által előírt értékelés és képzés teljesítésén túl azt is bizonyítania kell, hogy gyakorlattal rendelkezik olyan begyakorolt feladatok és eljárások terén, amelyek normál körülmények között nem tartoznak a felelősségi körébe. Amennyiben a bal és jobb oldali ülésben történő repülés közötti eltérés nem jelentős, a gyakorlat bármelyik ülésben elvégezhető. f) A parancsnoki ülést elfoglaló pilótának – a parancsnok kivételével – az ORO.FC.230 b) pontban előírt ellenőrző jártassági vizsga vagy az ORO.FC.231 pont által előírt értékelés és képzés teljesítésén túl azt is bizonyítania kell, hogy gyakorlattal rendelkezik olyan begyakorolt feladatok és eljárások terén, amelyekért normál körülmények között a parancsnok felelősségi körébe tartoznak. Amennyiben a bal és jobb oldali ülésben történő repülés közötti eltérés nem jelentős, a gyakorlat bármelyik ülésben elvégezhető.”; m) a szöveg a következő ORO.FC.236 ponttal egészül ki: „ORO.FC.236 Bármely pilótaülésben történő munkavégzésre jogosító pilótaképesítés – helikopterek a) Azoknak a helikopterpilótáknak, akiknek a feladatai megkövetelik, hogy bármelyik pilótaülésben repülést végezzenek, kiegészítő képzésen kell részt venniük és ellenőrző vizsgát kell tenniük annak érdekében, hogy képesek legyenek bármelyik ülésről elvégezni a normál működés, rendellenes működés és vészhelyzetek esetén alkalmazott, megfelelő eljárásokat. E képesítés érvényességének időtartama 12 naptári hónap. b) Egy adott típusra vonatkozóan aktuálisan repülésoktatói (FI) vagy típusjogosítás-oktatói (TRI) tanúsítással rendelkező személyek akkor teljesítik az a) pont követelményeit, ha az elmúlt 6 hónapban az adott típuson és a helikopteren folytattak FI- vagy TRI-tevékenységet.”; n) az ORO.FC.240 pont a következőképpen módosul: i. a b) pont helyébe a következő szöveg lép: „b) SZÁNDÉKOSAN ÜRESEN HAGYVA”; ii. a c) pont helyébe a következő szöveg lép: „c) Az a) bekezdés nem alkalmazandó a „B” teljesítményosztályú repülőgépekkel végzett műveletekre, ha azok kizárólag dugattyús motoros, egypilótás repülőgéposztályokkal, VFR szerint, nappal végzett repülésekre korlátozódnak.”; o) az ORO.FC.A.245 pont a következőképpen módosul: i. az a) pont helyébe a következő szöveg lép: „a) A repülőgép megfelelő tapasztalattal rendelkező üzemben tartója a hajózó személyzet képzésére és ellenőrző vizsgájára vonatkozó alábbi előírások közül egyet vagy többet helyettesíthet az illetékes hatóság által jóváhagyott alternatív képzési és képesítési programmal (ATQP): 1. a hajózószemélyzet képzéséről és képesítéséről szóló SPA.LVO.120 pontban meghatározottak; 2. az átképzésről és ellenőrző vizsgáról szóló ORO.FC.220 pontban meghatározottak; 3. a különbözeti képzésről, az ismertető képzésről és a berendezésekkel és eljárásokkal kapcsolatos képzésről szóló ORO.FC.125 pontban meghatározottak; 4. a parancsnokpilóta-tanfolyamról szóló ORO.FC.205 pontban meghatározottak; 5. a szinten tartó képzésről és ellenőrző vizsgáról szóló ORO.FC.230 pontban meghatározottak; valamint 6. több típuson vagy változaton végzett repülésről szóló ORO.FC.240 pontban meghatározottak.”; ii. a d) és e) pont helyébe a következő szöveg lép: „d) Az ORO.FC.230 pontban és az 1178/2011/EU rendelet I. mellékletének (FCL rész) FCL.060 pontjában előírt ellenőrző vizsgákon felül a hajózó személyzet minden tagjának részt kell vennie egy repülésszimulációs oktatóeszközön végrehajtott útvonal-orientált értékelésen (LOE). Az útvonal-orientált értékelés érvényességének időtartama 12 naptári hónap. Az LOE akkor tekinthető teljesítettnek, ha az alábbi feltételek közül mindkettő teljesül: 1. az LOE tantervét a részt vevő teljesítette; valamint 2. a hajózó személyzet tagja megfelelő teljesítményt nyújtott. e) Két év jóváhagyott alternatív képzési és képesítési programmal történő üzemben tartást követően az üzemben tartó az illetékes hatóság jóváhagyásával meghosszabbíthatja az ORO.FC.230 pontban említett ellenőrző vizsgák érvényességi időszakát az alábbiak szerint: 1. az ellenőrző jártassági vizsga érvényességét 12 naptári hónapra; 2. az útvonal-ellenőrző vizsga érvényességét 24 naptári hónapra; 3. a vészhelyzeti és biztonsági berendezésekre vonatkozó ellenőrző vizsga érvényességét 24 naptári hónapra.”; iii. a szöveg a következő f) és g) ponttal egészül ki: „f) A hajózószemélyzet valamennyi tagjának el kell végeznie az egyedi, moduláris felépítésű CRM-tanfolyamot. A CRM-tanfolyam valamennyi fontosabb tárgykörére ki kell térni, és a moduláris felépítésű tanfolyam egyes részeit ismétlődő hároméves időszakokban a lehető legegyenletesebben kell elosztani. g) Az alternatív képzési és képesítési program keretében a hajózószemélyzet minden tagjának 48 óra repülést kell végeznie repülésszimulációs oktatóeszközön, mely 48 órát egyenletesen kell elosztani egy hároméves programban. Az üzemben tartó csökkentheti a repülésszimulációs oktatóeszköz elvégzett órák számát, de az órák száma nem lehet kevesebb 36-nál, és az üzemben tartónak bizonyítania kell, hogy az elért biztonsági szint egyenértékű annak a programnak a biztonsági szintjével, amelyet az alternatív képzési és képesítési program az a) pontnak megfelelően helyettesíthet.”; p) az ORO.FC.H.250. a) 1. pont helyébe a következő szöveg lép: „a) A CPL(H) (helikopter) engedélyes csak akkor tölthet be parancsnoki szerepet egypilótás helikopteren végzett CAT-műveletek során, ha: 1. IFR szerinti repülés esetén legalább 700 repült órát teljesített helikopteren, ebből 300 órát parancsnokpilótaként. A helikoptereken teljesített összes repülési időnek magában kell foglalnia 100 óra IFR szerinti repülést. A 100 órába beszámítható legfeljebb 50 óra, FFS(H) szimulátoron »B« szintű vagy magasabb, illetve FTD szimulátoron 3. szintű vagy magasabb, műszerek kezelésére irányuló képzésen teljesített műszeres repülési idő. A 300 órányi, parancsnokpilótaként teljesített repült idő az üzembentartási kézikönyvben előírt többpilótás személyzeti rendszerben másodpilótaként végzett repüléssel is kiváltható oly módon, hogy minden másodpilótaként teljesített két repült óra egy óra légijármű-parancsnokként teljesített repülési időnek felel meg;” q) a szöveg az ORO.FC.330 pont előtt a következő ORO.FC.320 és ORO.FC.325 ponttal egészül ki: „ORO.FC.320 Az üzemben tartó által biztosított átképzés és ellenőrző vizsga Az üzemben tartó által biztosított átképző tanfolyamnak tartalmaznia kell egy ellenőrző jártassági vizsgát. ORO.FC.325 A berendezésekre és eljárásokra vonatkozó képzés és ellenőrző vizsga Ha a hajózó személyzet tagja olyan, berendezésekre és eljárásokra vonatkozó képzésen vesz részt, amely megfelelő repülésszimulációs oktatóeszközön vagy légi járművön végzett képzést igényel, akkor a hajózó személyzet tagjának az egyedi légi szállítási műveletekkel kapcsolatos standard üzembentartási eljárások tekintetében ellenőrző jártassági vizsgát kell tennie.”; r) az ORO.FC.330 pont helyébe a következő szöveg lép: „ORO.FC.330 Szinten tartó képzés és vizsga – ellenőrző jártassági vizsga a) A hajózó személyzet minden tagjának szinten tartó képzésen kell részt vennie és ellenőrző jártassági vizsgát kell tennie. Egyedi légi szállítási műveletek esetében a szinten tartó képzésnek és vizsgának ki kell terjednie az üzembentartási kézikönyvben leírt egyedi feladatokhoz kapcsolódó releváns szempontokra. b) Kellő figyelmet kell szentelni az IFR szerint vagy éjjel végzett műveletekre. c) Az ellenőrző jártassági vizsga érvényességi időszaka 12 naptári hónap.” s) az I. függelék szövege helyébe a következő szöveg lép: „I. függelék NYILATKOZAT a légi járművek üzemben tartásáról szóló 965/2012/EU bizottsági rendeletnek megfelelően Üzemben tartó Név: Az üzemben tartó székhelye, vagy ha nincs székhelye, akkor az a hely, ahol az üzemben tartó letelepedett vagy ahol tartózkodási helye található, és ahonnan a műveleteket irányítják: A felelős vezető neve és kapcsolattartási adatai: Légi járművek üzemben tartása Az üzemben tartás kezdetének és a változás hatálybalépésének időpontja: Információk a légi járműről, az üzemben tartásról és a légialkalmasság-irányító szervezetről (25): A légi járművek típusa(i), nyilvántartása(i) és bázisrepülőtere: A légi jármű gyártó által kiadott sorozatszáma (26) A légi jármű típusa A légi jármű lajstromjele (27) Bázisrepülőtér Az üzemben tartás típusa(i) (28) A folyamatos légialkalmasság irányításáért felelős szervezet (29) Az üzembe tartónak bizonyos műveletekhez előzetes jóváhagyást (30) vagy egyedi jóváhagyást (31) kell beszereznie, mielőtt ilyen műveleteket végezne. Adott esetben a jóváhagyások részletes adatai. Csatolja az egyedi jóváhagyások jegyzékét, amely a következőket tartalmazza: — adott esetben a harmadik ország által megadott egyedi jóváhagyásokat; — a műveletei engedménnyel végzett műveletek neve (pl. EFVS 200, SA CAT I stb.). Adott esetben az egyedi légi szállítási engedély adatai (megfelelő esetben csatolja az engedélyeket). Adott esetben az alternatív megfelelési módozatok (AltMoC) jegyzéke azon kapcsolódó AMC-kre való hivatkozással, amelyek helyébe lépnek (kérjük, csatolja az alternatív megfelelési módozatokat). Megállapítások ☐ Az üzemben tartó megfelel és a jövőben is meg fog felelni az (EU) 2018/1139 európai parlamenti és tanácsi rendelet V. mellékletében szereplő alapvető követelményeknek és a 965/2012/EU rendelet követelményeinek. ☐ A felügyeleti rendszerre vonatkozó dokumentáció – ezen belül az üzembentartási kézikönyv – megfelel a 965/2012/EU bizottsági rendelet III. melléklete (ORO rész), V. melléklete (SPA rész), VI. melléklete (NCC rész) vagy VIII. melléklete (SPO rész) követelményeinek, és valamennyi repülést az ORO rész ORO.GEN.110 b) pontban előírtak szerint, az üzembentartási kézikönyv rendelkezéseinek megfelelően hajtják végre. ☐ Minden üzemben tartott légi jármű rendelkezik a következőkkel: — a 748/2012/EU bizottsági rendelet szerint kiadott érvényes légialkalmassági bizonyítvánnyal, vagy harmadik országban lajstromozott légi járművek esetében az ICAO 8. függeléke szerinti érvényes légialkalmassági bizonyítvánnyal; valamint — amennyiben egyedi légi szállítási műveletekre használják, az ORO.SPO.100 pont szerinti érvényes bérleti szerződéssel. ☐ A hajózó személyzet minden tagja az ORO rész ORO.FC.100 c) pontjában előírtak szerint rendelkezik az 1178/2011/EU bizottsági rendelet I. melléklete alapján kiállított szakszolgálati engedéllyel, és a légiutas-kísérők adott esetben részesültek az ORO rész CC alrésze szerinti képzésben. ☐ (Adott esetben) Az üzemben tartó elismert ágazati előírást hajt végre, és igazolja az annak való megfelelést. Hivatkozás az előírásra: Tanúsító szerv: Az utolsó megfelelési vizsgálat időpontja: ☐ Az üzemben tartó értesíti az illetékes hatóságot a körülmények minden olyan változásáról, amely hatással van az (EU) 2018/1139 rendelet V. mellékletében szereplő alapvető követelményeknek és a 965/2012/EU bizottsági rendelet követelményeinek való, az e nyilatkozat formájában az illetékes hatóságok részére tett nyilatkozat szerinti megfelelésére, továbbá az e nyilatkozatban szereplő és az ahhoz csatolt bármely információt vagy az alternatív megfelelési módozatok (AltMoC) jegyzékeit érintő változásról, az ORO rész ORO.GEN.120 a) pontjában előírtak szerint. ☐ Az üzemben tartó kijelenti, hogy az ebben a nyilatkozatban foglalt adatok megfelelnek a valóságnak. Dátum, a felelős vezető neve és aláírása